බදුල්ල ප්‍රදේශ‍යේ දහස් සංඛ්‍යාත ජනතාවට කාලයක් තිස්සේ හිරිහැරයක් වී තිබූ වින්සන්ට් ඩයස් ක්‍රීඩාංගණයේ කුණු කානු ප්‍රශ්නයට ස්ථිර විසඳුමක් ලබා දුන් නාගරික සංවර්ධන අධිකාරිය එහි අක්කර පහක් පුරා ගොඩගසා තිබූ කුණු ටොන් පනස්අටදහසක් යුද්ධ හමුදා ශ්‍රම දායකත්වයෙන් ඉවත් කර ඊට ස්ථිර විසඳුමක් ලබා දී තිබේ.ජනාධිපති මහින්ද රාජපක්ෂ මහතාගේ උපදෙස් මත ආරක්ෂක ලේකම් හා නාගරික සංවර්ධන අධිකාරියේ ලේකම් ගෝඨාභය රාජපක්ෂ මහතාගේ අධීක්ෂණය යටතේ වසර 2 ක් වැනි ඉතා කෙටි කාලයක් තුළ බදුල්ලේ දහස් ගණනක් ජනතාව අසීරුවට පත් කළ එම ගැටලුව විසඳා තිබේ.බදුල්ල නගර මධ්‍යයේ පිහිටි හෙක්ටයාර් 10 ක් පමණ විශාලත්වයෙන් යුත් වින්සන්ට් ඩයස් ක්‍රීඩාංගණය අවුරුදු කිහිපයකට පෙර ජාතික මට්ටමේ ක්‍රීඩා උත්සව සහ මහජන රැලි පවත්වාගෙන ගිය ක්‍රී‍ඩාංගණයකි.පසු කාලයකදී එහි නඩත්තු සේවා දුර්වල වීමේ හේතුවෙන් ක්‍රීඩාංගණයේ තත්ත්වය දිගින් දිගටම පිරිහීමට ලක්විය.ක්‍රී‍ඩාංගණයේ අක්කර පහක පමණ භූමි ප්‍රමාණයක් කැළිකසළ බැහැර කිරීමට යොදාගෙන තිබිණි.